Twee sterf in botsing op N1Foto: ER24 Twee mans is Maandagoggend dood toe hul motorfiets op die N1-noord tussen Beyers Naudé- en Malibongwerylaan in Randburg met ŉ insleepvoertuig gebots het. Russel Meiring, ER24-woordvoerder, sê hulle en ander nooddienste het omstreeks 08:00 op die toneel aangekom en die motorfiets en insleepvoertuig op die noordwaartse snelweg aangetref. Twee mans se liggame het op die suidwaartse snelweg gelê. Verkeersbeamptes het ŉ paar bane begin sluit terwyl paramedici die mans se toestand ondersoek het. Dit blyk albei is op slag dood. Die bestuurder van die insleepvoertuig is ook ondersoek, maar hy het ongedeerd daarvan afgekom. Meiring sê die polisie was op die toneel om die oorsaak van die ongeluk te ondersoek.